TSE จับมือ “Toshiba ESS” ผุดเมกะโซลาร์ฯญี่ปุ่น 147MW คาด COD ปลายปี 65
TSE จับมือ “Toshiba ESS” ผุดเมกะโซลาร์ฯญี่ปุ่น 147MW คาด COD ปลายปี 65
30 มี.ค. 2563

นางสาวแคทลีน มาลีนนท์ ประธานกรรมการบริษัทและประธานเจ้าหน้าที่บริหาร บริษัท ไทย โซลาร์ เอ็นเนอร์ยี่ จำกัด (มหาชน) หรือ TSE เปิดเผยว่า บริษัทได้เซ็นสัญญาร่วมกับ Toshiba Energy Systems &amp; Solutions Corporation (Toshiba ESS) ผู้นำในธุรกิจออกแบบระบบผลิตไฟฟ้าและการให้บริการด้านวิศวกรรม เพื่อมอบหมายให้ Toshiba ESS เป็นผู้ดำเนินการก่อสร้างเมกะโซลาร์ฟาร์ม โครงการ “โอนิโกเบ” ขนาดกำลังผลิตติดตั้ง 147 เมกะวัตต์ ในจังหวัดมิยางิ (Miyagi) ประเทศญี่ปุ่น โดยจะเริ่มก่อสร้างในเดือน เม.ย.นี้ คาดว่าจะแล้วเสร็จและสามารถจำหน่ายไฟฟ้าเชิงพาณิชย์ (COD) ได้ในปลายปี 65
สำหรับโครงการ “โอนิโกเบ” (Onikoube) เป็น 1 ในโซลาร์ฟาร์มที่ใหญ่ที่สุดในประเทศญี่ปุ่น ตั้งอยู่ทางภาคตะวันออกเฉียงเหนือ พื้นที่ดังกล่าวเคยเป็นสนามกอล์ฟขนาดใหญ่ มีพื้นที่กว้างกว่า 156 เฮกเตอร์หรือประมาณ 975 ไร่ การออกแบบและก่อสร้างโครงการนี้ได้รับความร่วมมือเป็นพิเศษจากทาง Toshiba ESS เพื่อให้การดำเนินงานดังกล่าวไม่มีผลกระทบต่อสิ่งแวดล้อม โดยคาดว่าจะใช้เงินลงทุนมูลค่าประมาณ 35,500 ล้านเยน (หรือเทียบเท่า 10,500 ล้านบาท)